BERETNING FRA KOMMISSIONEN TIL RÅDET, EUROPA-PARLAMENTET, REVISIONSRETTEN, DET EUROPÆISKE ØKONOMISKE OG SOCIALE UDVALG OG REGIONSUDVALGET - TEMPUS - ÅRSBERETNING 2001

Indhold

1. Indledning

2. Gennemførelsen af Tempus III

3. Styrkelse af Regionalt samarbejde

4. Reform

5. Udvidelse

Bilag:

Tabel 1: Resultat af udvælgelsen af CARDS-projekter

Tabel 2: Resultat af udvælgelsen af Tacis-projekter

Tabel 3: Budget for Tempus CARDS og Tacis 2001

1. Indledning

Tempus-programmet er en ordning til fremme af reformer af videregående uddannelser i partnerlandene, som blev vedtaget 7. maj 1990 af EU's Ministerråd. Programmets anden fase, Tempus II, gældende fra perioden 1994-1998, blev vedtaget 29. april 1993 og yderligere forlænget 21. november 1996, så aktiviteter under Tempus II kunne fortsætte indtil år 2000.

Programmets seneste fase, Tempus III, blev vedtaget den 29. april 1999 for en periode på seks år fra 1. juli 2000. Den omfatter de støtteberettigede, nye uafhængige stater fra det tidligere Sovjetunionen og Mongoliet og de ikke-associerede lande i Central- og Østeuropa. Cards-forordningen af 5. december 2000 ændrede Tempus III-afgørelsen og gjorde det muligt at optage Kroatien og Forbundsrepublikken Jugoslavien, og forordningen fastsætter rammerne for Fællesskabets bistand til de vestlige Balkanlande.

Tempus-programmet administreres af Europa-Kommissionen (Generaldirektoratet for Uddannelse og Kultur). Det Europæiske Erhvervsuddannelsesinstitut giver Kommissionen teknisk bistand. Kommissionen opererer med et netværk af kontorer og repræsentanter i medlemsstaterne og partnerlandene.

Europa-Kommissionen bistås i arbejdet med at fastsætte generelle politiske retningslinjer af Tempus-udvalget, som er sammensat af repræsentanter for medlemsstaterne.

Tempus-programmet finansieres gennem to generelle bistandsprogrammer for de deltagende regioner som godkendt af EU's budgetmyndigheds to forgreninger - Europa-Parlamentet og Rådet.

Med hensyn til landespecifikke prioriteter deltager partnerlandenes myndigheder aktivt i udarbejdelsen af prioriteringslister, der dækker de enkelte landes behov bedst.

Indkaldelsen af projektforslag sker gennem vejledningen for ansøgere, hvori der er fastsat tidsfrister og udvælgelseskriterier. Først kontrolleres det, om forslagene opfylder de formelle krav. Alle forslag, som gør det, bliver derefter bedømt af et panel af uafhængige akademiske eksperter, og Det Europæiske Erhvervsuddannelsesinstitut vurderer, om forslagene er teknisk gennemførlige. Den endelige beslutning tages af Europa-Kommissionen.

Yderligere oplysninger kan findes på Generaldirektoratet for Uddannelse og Kulturs særlige netsted: http://www.europa.eu.int/comm/education/ tempus/home.html

2. Gennemførelsen af Tempus III

Gennemførelsen af programmets seneste fase, Tempus III, fortsatte i 2001 med den anden indkaldelse af forslag. Bilaget indeholder basisstatistikker for udvælgelsen i 2001. Mere detaljerede statistikker kan findes på netsiden http://www.etf.eu.int/tempus/ . I løbet af den sidste fase fortsatte Tempus med at bidrage til reformen af de højere uddannelsesstrukturer og institutioner og ledelsen af disse gennem målrettede projekter inden for klart afgrænsede områder såsom universitetsledelse, læseplansudvikling, institutionsopbygning, netværkssamarbejde og mobilitetsprojekter. Hertil kommer, at der blev stillet individuelle mobilitetsstipendier til rådighed for personer i alle støtteberettigede lande.

I 2001 blev Forbundsrepublikken Jugoslavien formelt godkendt som medlem af Tempus-programmet. Kroatien var blevet godkendt i slutningen af 2000, således at alle lande, der er medlemmer af CARDS- og Tacis-programmerne, nu er støtteberettigede under Tempus. Programmet er herefter endnu mere regionalt baseret.

3. Styrkelse af Regionalt samarbejde

Denne udvikling faldt sammen med, at der i Rådets afgørelse om Tempus III blev lagt tydelig vægt på regionalt samarbejde. Rådets afgørelse lagde også op til, at Tempus-programmet indrettede sig efter og søgte at opnå en synergieffekt med andre EU-politikker og -programmer.

Således havde det fortsat høj prioritet i landene i det vestlige Balkan at fremme regionalt samarbejde i henhold til de generelle retningslinjer i CARDS-forordningen, stabiliserings- og associeringsprocessen, stabilitetspagten og Graz-processen. Dette resulterede i en betydelig og kærkommen stigning i antallet af projektforslag, der omfatter mere end ét CARDS-partnerland.

Regionalt samarbejde i landene i det vestlige Balkan blev også promoveret gennem afholdelsen af et Tempus-seminar i Tirana om regionalt samarbejde og netværksarbejde. Dette var det tredje og sidste i en række af sådanne regionale seminarer, som Kommissionen har foranstaltet. Med udgangspunkt i stabilitetspagten og Graz-processen var det overordnede mål med disse seminarer at bidrage til den politiske debat om de regionale udviklingsbehov inden for de videregående uddannelser og at revidere Tempus-programmets prioriteringer og udvælgelseskriterier, især med henblik på udarbejdelsen af den nye vejledning for ansøgere.

I alt deltog 90 repræsentanter for forskellige internationale organisationer og for et stort antal videregående uddannelsesinstitutioner i regionen og i EU i Tirana-seminaret. Den nye vejledning for ansøgere, hvori der med rette blev taget højde for seminarets drøftelser, er siden blevet offentliggjort. En rapport, der opsummerer arbejdet fra de tre regionale seminarer, forventes offentliggjort i 2002.

4. Reform

Kommissionen fortsatte arbejdet med den gennemgribende reform af programmets styring og procedurer, som begyndte i år 2000. Den igangværende reformproces har formet sig som en nærmere gennemgang af programmets basisdokumenter (vejledning for ansøgere, kontrakter, informationsmateriale, osv.) og procedurer (især udvælgelsesprocedurerne).

5. Udvidelse

I efteråret 2001 indledtes det forberedende arbejde i forbindelse med en mulig udvidelse af Tempus-programmet til otte potentielle partnerlande i MEDA-regionen (Algeriet, Egypten, Jordan, Libanon, Marokko, Den Palæstinensiske Myndighed, Syrien og Tunesien). Det forberedende arbejde omfattede undersøgelser af gennemførlighed og vurderinger af ressourcekrav. En sådan udvidelse ville være en ny start for programmet, ikke kun i form af geografisk udbredelse, men også for logikken bag programmet med fornyet vægt på dialog og partnerskab.

BILAG

Tabel 1: Resultat af udvælgelsen af CARDS-projekter

Resultaterne af udvælgelsen af projektforslag til Joint European Project/Networking Project (JEP/NP) CARDS for 2001 fremgår af nedenstående tabel. De støtteberettigede partnerlande var som følger: Albanien, Bosnien-Hercegovina, Kroatien, Forbundsrepublikken Jugoslavien (omfattende Republikken Serbien, Republikken Montenegro og Kosovo) og Den Tidligere Jugoslaviske Republik Makedonien.

TEMPUS-CARDS 2001

Antal nye JEP/NP-projektforslag, der er modtaget // 161

Antal nye JEP/NP-projekter, der er tildelt støtte // 46

Succesrate // 28%

Gennemsnitlig JEP/NP-støtte, der er tildelt // 304 000 EUR

Ud af de 161 modtagne ansøgninger blev 46 tildelt støtte med følgende fordeling efter partnerland og projekttype:

>TABELPOSITION>

Tabel 2: Resultat af udvælgelsen af Tacis-projekter

Resultaterne af udvælgelsen af projektforslag til Joint European Project/Networking Project (JEP/NP) Tacis for 2001 fremgår af nedenstående tabel. De støtteberettigede partnerlande var som følger: Kasakhstan, Kirgisistan, Moldova, Den Russiske Føderation, Turkmenistan, Ukraine og Usbekistan.

TEMPUS-TACIS 2001

Antal nye JEP/NP-projektforslag, der er modtaget // 267

Antal nye JEP/NP-projekter, der er tildelt støtte // 43

Succesrate // 16%

Gennemsnitlig JEP/NP-støtte, der er tildelt // 352 000 EUR

Ud af de 267 modtagne ansøgninger blev 43 tildelt støtte med følgende fordeling efter partnerland og projekttype:

>TABELPOSITION>

Tabel 3: Budget for Tempus CARDS og Tacis 2001

>TABELPOSITION>